REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/23-23

7. februar 2023. godine

B e o g r a d

ZAPISNIK

SA 20. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 7. FEBRUARA 2023. GODINE

Sednica je počela u 13,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, dr Uglješa Mrdić, Aleksandar Mirković, Đorđe Komlenski, Ana Miljanić, dr Vesna Ivković i Života Starčević

Sednici su prisustvovali zamenici članova odbora: Bojan Torbica, zamenik člana Aleksandra Markovića, Stefan Jovanović, zamenik člana Miroslava Aleksića, i Nikola Dragićević, zamenik člana Sanje Marić, koja je podnela ostavku na funkciju narodnog poslanika.

Sednici nisu prisustvovali članovi Odbora: Sandra Božić, Aleksandar Marković, Janko Veselinović, Miroslav Aleksić, Dragana Rakić i Boško Obradović.

Sednici su, tokom razmatranja 2. tačke dnevnog reda, pristupili Radovan Arežina, član Odbora i Vojislav Mihailović, član Odbora.

Na predlog predsednika, Odbor je jednoglasno utvrdio sledeći:

D n e v n i r e d:

- Usvajanje zapisnika sa 19. sednice Odbora -

1. Razmatranje rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (akt 03 broj: 013-246/23 od 6. februara 2023. godine);

2. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa 19. sednice Odbora.

**Prva tačka dnevnog reda:** Razmatranje rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini

Predsednik je upoznao članove Odbora da je Odboru dostavljeno Rešenje Republičke izborne komisije o dodeli mandata Ilu Mihajlovskom kao i Uverenje o izboru imenovanog za narodnog poslanika.

Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenje o izboru narodnog poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da je prestankom mandata narodnom poslaniku Jelisaveti Veljković, izabranoj sa Izborne liste ''ALEKSANDAR VUČIĆ - ZAJEDNO MOŽEMO SVE'', ostalo upražnjeno poslaničko mesto u Narodnoj skupštini, u skladu sa odredbom člana 131. Zakona o izboru narodnih poslanika.

Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Rešenje Republičke izborne komisije i Uverenje o izboru narodnog poslanika Ila Mihajlovskog, izabranog sa Izborne liste ''ALEKSANDAR VUČIĆ - ZAJEDNO MOŽEMO SVE'' i utvrdio da su podaci o izboru narodnog poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Ilu Mihajlovskom.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Utvrđivanje spiska nalepnica za parkiranje A-I i A-II

Predsednik Odbora je ukazao da se u sistemu e-parlament nalazi spisak narodnih poslanika i zaposlenih u Službi Narodne skupštine koji su podneli zahteve za izdavanje nalepnica za parkiranje, imajući u vidu da Odbor utvrđuje spisak nalepnica, a u skladu sa Odlukom o korišćenju prostora za parkiranje oko zgrade Narodne skupštine. Naglasio je da zbog zaštite ličnih podataka podnosilaca zahteva registarski brojevi automobila nisu dostupni u sistemu e-parlament, a da zainteresovani mogu da izvrše uvid u predmetne zahteve u kancelarijama Službe Odbora.

U diskusiji su učestvovali Stefan Jovanović i Milenko Jovanov.

Stefan Jovanović je konstatovao da Odluka o korišćenju prostora za parkiranje oko zgrade Narodne skupštine datira još iz 2012. godine i dodao da bi Odbor, kao nadležno radno telo, trebalo da se u toku trajanja aktuelnog saziva Narodne skupštine, razmotri pitanje prenamene prostora ispred zdanja Doma Narodne skupštine. Po njegovom mišljenju, mnogobrojni automobili parkirani na platou ispred Doma Narodne skupštine ne predstavljaju lepu sliku.

Milenko Jovanov je odgovorio da, koliko je njemu poznato, trenutno nema konkretne ideje u tom smislu, uz opasku da je problem parkiranja odavno prisutan. Složio se da načičkani automobili na platou ispred Doma Narodne skupštine ne predstavljaju lepu sliku, dodavši da zdanje Doma Narodne skupštine nije samo sedište najvišeg zakonodavnog tela već da sam objekat ima veliki istorijski značaj. Konstatovao je da se u međuvremenu razmišljalo i o alternativi u vidu korišćenja podzemne garaže u Pionirskom parku, ali da se od toga odustalo, podsetivši članove Odbora da je na nekoj od prethodnih sednica Odbora bilo i drugih inicijativa, na primer da se deo navedenog prostora iskoristi kao parking za bicikle, odnosno električne trotinete. Zaključio je na kraju da bi trajno rešavanje problema parkiranja iziskivalo značajna finansijska sredstva iz skupštinskog budžeta i da će članovi Odbora biti blagovremeno obavešteni ukoliko se pojavi neka nova inicijativa za rešavanje ovog problema.

Na predlog predsednika, Odbor je većinom glasova utvrdio spisak nalepnica za parkiranje A-I i A-II, u tekstu koji se nalazi u sistemu e-parlament sednice Odbora.

\*\*\*

Sednica je završena u 11,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov